مو بس آني أذوب وأخدر إعليك
إمن احلم بيك حته فراشي يخدر
منو گال الگمر يفتر على الگاع
الگمر شافك وداخ وگام يفتر
حلو وتتگلب ويختلف وضعك
وگذلتك طايرة وتلعب على الريح
الوحيد انته حلو ومحد يتبعك
لأن من تمر كلها تدوخ وتطيح
اسهامك عذبني كطعني
وارافس واضحكت چي ضحك سنك
اشردت منك أحس مرتاح لني
طلعت بيك آنه شارد موش منك
هوه غيرك من اشمنه أموت
لكن آنه ارجع عدل لو شم هواك
تدري آنه اشگد احبنك بحيث
من تهد انته علي افزع وراك
عليك الگلب ثابت قفل مقفول
وأموت وما أدور عن بديلك
مو وكت الصلاة بس گمت اصلي
أصلي لخاطرك حته أندعيلك
وي محمد انته تتغدة واموت
والله حاير بيك شحچيلك شگول
من يشوف اطفال دمها اعله الرصيف
إنته گلي اشلون يتغده الرسول
يوم الاسود يوم گلبي ارتبط بيك
وساعة السودة اعله دربك من فتت
متت منك يالچنت ميت عليك
يعني مرتين آنه من أجلك متت
ما أستثني منك كلشي بيك اهواه
وماأستثني مني بكلشي احبنك
إذا وجهي اعله كيف اختاره آنه ايصير
ثق أختار وجهك حته اشبهنك
من درت عينك شفت والله عيون
ومن درت الوجه شفت الشمس طلعت
ومن درت الشعر رأسا اجانه الليل
لأن خافت شمسنه وبالعجل شلعت
حرت مابين شفتك والجمال البيك
متگلي اشايل من خرة بحظك
لو شافوا حلو تعضعض شفتها الناس
ومن اتشوفه إنته الشفة لتعضك
شيجيبك يباچر والتقي اوياك
واشيلنك گلب مابين الاضلوع
واذا باچر إجه وما جابك اوياه
أكض باچر واشيلنه من الاسبوع
أحبك ماأحبك آنه ميت بيك
وگلبي بغير حبك يعلن افلاسه
أمشيلك واجيك وماأخاف الليل
ولو دربك بعيد وبيه علاسه
ثق لو بالعراق ايصير طوفان
ونبي الله نوح ايرد علينه
يباوع بالبشر مايلگه إنسان
ويصعد وحده وتمشي السفينة
أعدك دوم أول من اعد اعزاز
وانته بيا مكان تحطني من اتعد
يالأنشد عليك شما گصيت اوياي
چا هلبت علية وبالچذب تنشد
تدري السبب ليش اعليك ماأنشد
لأن سلوة دليلي ورسمك بعيني
وبس يغمض جفنها إلك أشتاﮒ
وانته بكل صلافة تگلي ناسيني
هم تدري صرت مني اقرب امن الروح
لأن إنته النفس اليصعد وينزل
وما أعرف مكانك من اعد اعزاز
بس كلش قليل بحقك الأول
آنه أدري شگد تحبني
بكثر ماضاﮒ الوطن طعم الأمان
وانته تدري شگد احبك؟
بكثر راتب كل عضو بالبرلمان
ماأسولف بيك واحسبلك حساب
آنه أعرف وزنك ومقياسك
إنته أصلا تافه وراسك زغير
وبس اسولف بيك اكبر راسك
أشد بجروح حبك واشتهي انساك
واگول ارتاح لو مرة نسيتك
نسيتك عود لحظة وكيفت بيك
واگف بالدمع عالخد لگيتك
شفتك ماگمتلي بساعة المريت
بية الصوﭺ وانته من الذنب خالي
خدرانات أدري من التعب رجليك
هلگد ماتروح وترجع ابالي
مدري ليش اعيونك ادوخني بيك
هيه نظرة وينخطف كل لوني
مدري بعيونك سحر يسحرني ليك
مدري هيه مچلبة بيك اعيوني
أسلاك وحواجز واعمدت دخان
مامعقولة يابغداد هاي انتي
گبل چان الورد مالي الشوارع بيچ
هسه بكل متر مزروع تي أن تي
شوف اللعب عدهم شوف الفنون
منو يگدر عليهم برشلونة
يلزم طوبة ميسي ايخوط بالگول
والحارس يموت ويشيعونه
ميت بيك ميت والنفس خلصان
واتشاهد إذا مريت بية
حالي اوياك هيچي وإنته موجود
چا شيصير من تبعد علية
بابك ما أدگه وإنتهى الموضوع
وگلبي اعله البعد گتلك قنعته
واذا مرة لگيت الباب مشلوع
يعني الشوﮒ الك هزني وشلعته
گلت باچر أجيك وفرحت الروح
وگلبي من الفرح وياي طاير
شفت باچر بعيد وطول اوياي
رحت آنه اعلمودك جبت باچر
خليتك رسم وعيوني ترسم بيك
وغير عيوني ماواحد يرسمك
صاحوني شكثر بسمي وچنت ناسيه
وگلتلهم نعم من صاحوا اسمك
هاك الروح اخذها وآنه ممنون
ماأنطيك عيني وماأعوفك
مو بخلا عليك وشنهي العيون
إذا أنطيك عيني ابيش اشوفك
مثل لهفة سجين ايتاني الافراج
عليك آنه صرت صدگني ملهوف
واذا گتلك أحبك آنه غلطان
لأن حته الأحبك ناقصة حروف
تعبت اوياك آنه وحيل مليت
وگتله لگلبي كافي وماأريده
بديت بصفحة بيضة وگلت أنساك
طويت الصفحة شفتك بالجديدة
أغار اعليك من گلبي والعيون
لذلك آنه حاير وين اشيلك
وحقي ماأجيلك آنه معذور
أغار اعليك مني وماأجيلك
ابطولة أحله واحد إحنه فوزناك
بطل تستاهل انته الكاس چاگوه
لأن ياهو اليشوفك گال هذا ايفوز
والماشايفك هم گال إي هوه
إنته بعيوني وبعدني ابچي عليك
شلون لو يوم اطلعت من عيني
من كثر حبك دخت كلش بحيث
إنته أندلك وادور ويني
ردت احبك واستحيت وبطلت
خايف اشما أوفي ماترضالي
لأن لجل اهواي مرة اتخبلت
وگال موشي ومارضه اعله اخبالي
گلبت بوراقي بس اسمك لگيت
وماكو غير اسمك إسم بوراقي
كلها گالت راقي عنك من اجيت
وكلها گالت ماكو غيرك راقي
الحكومة انطت شعبها ارقام وارقام
حته ايخابر ويشرح اهمومه
شعب خارج نطاق التغطية ايعيش
إذن شيسوي بارقام الحكومة
ماأشوف شگد علي مروا ألوف
گلها مو بالبال وانته ابالي
انته بس اشما ردت عنك ألوف
اشما أفر راسي تصير اگبالي
غيري ماشافك وغيرك ماأشوف
إنته كل الكون تتراوالي
إنته لو مو آنه مالك كل وجود
وآنه لو مو إنته أعمه شحالي
آنه لو جيتك أجيلك جاري ماي
واشيكضه الماي گلي لو جره
وعنك آنه اشما رحت تلگاني جاي
من كثر ماحبك ارجع لي وره
آنه مدري اشلون ظلت بية روح
من خذنك بالحلم ذرعاني
أحچي بيك الساني ماسمعني صوت
ضل عليك ايغار مني لساني
مابدلك لأن ربك أمرني
إذا يخلقلي ثاني ايجوز ابدلك
واذا بدلتك آني افترض فد يوم
هم اكره بديلك حته اردلك
أحبك حب ولامر اعله إنسان
تدري اشگد احبك راح اگلك
لو إنته حبل وتشد رگبتي
واحس بروحي تطلع ماأفلك
گبل چنت آنه احبك چنت دايخ بيك
أحبك حب نظيف وخالي من الغش
بس هسه مااحبك هسه اموت اعليك
مو كلش أحبك زدت عالكلش
من ظيم العلي ظليت ابيع اهموم
واسعار الهموم مسجلة بخدي
الرايد حزن ياخذ حزن ويروح
والرايد فرح يعذرني ماعندي
يومية الصبح أسمع خبر موزين
ويومية العصر أسمع فجيعة
عراق وكلك اسود حته الاخبار
الابيض بيك بس وجه المذيعة
آية من الجمال ويصعب التفسير
وشنو آنه وافسر للخلگ آية
أخذ مره گعد يم الامراية احتار
دنت روحه اعله روحه وباس المراية
ماندﮒ اعله الخشب لمن تفوت
نضرب اعله الوجه مدري شبينه
تحتيي الموته ولا واحد يموت
لو تجي شفافك اتبوس بينه
اسنين الم بشعرك وشعرك طويل
الله ياشعرك يتعب متوني
ربعه لميته وبعد ماظلي حيل
لو ألمن بعد تعمه عيوني
مرة مدري اشبية جيت امشي وراك
جيت اشوف الناس الي يحبونك
حقها هاي الناس مجنونة بهواك
تغار عينك لو تشوف اعيونك
من تفتح عين تضوي دنيتي
من تفتح ثنين نار وتشتعل
گلت خل اوصف جمالك يالحلو
وانته شيوصفك إذا تكتل كتل
لاتظن انساك يالرايد تغيب
ولاتظن اطيب گلبي اجروحه
إنته روحي اتريد اكرهك مستحيل
وهم شفتلك بشر يكره روحه
الناس تخاف ماتحمل هويات
الهوية بجيبهم صارت منية
ذبوها المنية وطلعوا الناس
لگوهم جثث مجهولة الهوية
هذوله من طغوا صحنه لهذولاك
أجو عالصوت فوراً وانتخوله
واجت نفس الوجوه وذولة ذولاك
نصيح المن ونخلص من هذوله
دمك نفس دمي وثبت بالتحليل
وچذب لا إنته اخوي ولا إبن عمي
صرت نفس الفصيلة وياي تعرف ليش
لان خلصت عمرك تشرب بدمي
عشرة اويه المناية ورفگت ادروب
مثل عشرة شذر وية المحابس
اتركن ماي النهر ماتغفه عالماي
على اگبور الشباب اتحط نوارس
علامة بكل درب صرنالك شلون
تمر وتگول ماشفت العلامة
يتامه وننتظر جيتك واذا جيت
يبين العيد بوجوه اليتامة
ومضات 2013 , ومضات عراقيه 2013 , ومضات حب , ومضات عتاب , ومضات شوق , ومضات حب2013
ومضات 2013 , ومضات عراقيه 2013 , ومضات حب , ومضات عتاب , ومضات شوق , ومضات حب2013
ومضات 2013 , ومضات عراقيه 2013 , ومضات حب , ومضات عتاب , ومضات شوق , ومضات حب2013